【明報專訊】正喺澳洲舉行嘅「悉尼雙年展」,有個香港人好熟悉嘅「車影」,就係「熱狗」巴士!
今屆悉尼雙年展即日起至6月10日免費開放,由香港Para Site藝術空間前執行總監康喆明(Cosmin Costinas)及Inti Guerrero共同擔任總策展人,展覽設有一條專車路線,免費接載參觀者來往市中心同展覽場地白灣發電站(White Bay Power Station),所用嘅接駁車就係香港退役嘅「熱狗」雙層巴士。
其實「熱狗」唔係第一次喺澳洲亮相,最近一次係今年2月農曆新年期間,悉尼巴士博物館舉辦「香港巴士日」,有3架退役「熱狗」出巡,接載乘客前往博物館。